**Viaţa e frumoasă…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– De ce ai atâtea riduri?

Într-o zi întreb de bunul.

– Am trăit o viaţă lungă,

Mi-a răspuns atunci bătrânul.

– Cât trăieşti pe lume, viaţa,

Cum să-ţi spun eu, băieţele?

Lasă-n suflet şi pe faţă

Brazde mari, mai mărunţele…

Şi în fiecare brazdă,

E ascuns-o amintire,

E ascuns-o suferinţă…

Viaţa nu-i doar fericire…

Nu e rău să ai şi riduri.

Chiar de ţi-e brăzdată faţa,

Când ai nepoţei ca tine,

Frate, e frumoasă viaţa!